Annette Vilhelmsen (SF), 2013-04-17:
Tusind tak for det.
Jeg vil indledningsvis henvise til den betænkning, der er afgivet af Udvalget for Forretningsordenen den 16. maj 2007, hvor det bl.a. anføres, at:
»[...] der kun kan stilles spørgsmål om forhold, ministeren er ansvarlig for som minister, og derfor ikke om private forhold eller forhold, ministeren er ansvarlig for som eksempelvis partileder.«
Men jeg vil selvfølgelig meget gerne som minister fortælle om regeringens politik, og det er jo det, jeg får lejlighed til, når spørgsmålet bliver stillet her.
Vækst og varige job er en forudsætning for, at vi kan fastholde og udvikle vores velfærd, sikre en social balance og skabe et grønt og bæredygtigt samfund.
En reformorienteret aktiv og offensiv vækstpolitik er den bedste vej til at sikre det.
Det er bedre end passivt at lade stå til og bare basere sig på f.eks. ren løntilbageholdenhed.
Med »Vækstplan DK« sætter vi således aktivt ind på en række områder for at skabe varig vækst og nye arbejdspladser.
Jeg vil nævne tre områder:
Vi lemper en række skatter og afgifter, så vi styrker virksomhedernes konkurrenceevne som det ene.
Som det andet øger vi de planlagte offentlige investeringer frem mod 2020, og som det tredje investerer vi i erhvervsudvikling og uddannelse.
Meget af det, som regeringens vækstteam har peget på, er allerede med i vækstplanen.
Vi vil i løbet af 2013 arbejde på at følge yderligere op på anbefalingerne fra regeringens otte vækstteam.
Endelig lægger vi i forbindelse med et serviceeftersyn af Nordsøaftalen op til at etablere Togfonden DK, som skal anvende 27,5 mia. kr. fra Nordsøen til en stærk modernisering af jernbanenettet.
Hr. Jacob Jensen skal høre svaret, fuldstændig som jeg siger her.
Jeg står som minister for erhverv og vækst, og vi har fremlagt en meget offensiv reformpolitik også, kan man sige, for hele erhvervsområdet.
Vi har fremlagt »Vækstplan DK«, den står jeg fuldt og helt bag.
Noget af det, som også er kommet frem i vækstplanen, er jo, at vi faktisk inden for mit ministerområde har nedsat otte vækstteam, som sådan set også giver et meget tydeligt aftryk i forhold til »Vækstplan DK«.
Flere af vækstteamene har allerede været inde og komme med helt konkrete forslag til, hvordan vækstvilkårene kan styrkes, og det er noget af det, som vi lytter til.
Vækstteamarbejdet viser, at der faktisk er gode muligheder i Danmark for at skabe nye job og ny vækst på en række erhvervsområder, og jeg går ud fra, at vi sådan set har en fælles interesse i, at vi udnytter de muligheder bedst muligt.
Som ansvarlig minister også for den finansielle sektor er jeg også optaget af, at virksomheder har adgang til den nødvendige kapital, så de kan vokse og skabe arbejdspladser.
På den front har vi jo allerede gjort meget for at afhjælpe de akutte finansieringsudfordringer for virksomhederne, og vi vil gøre, hvad vi kan for at bidrage yderligere til at styrke finansieringsmulighederne for vores virksomheder.
Det er også det, som vi gør rede for i »Vækstplan DK«, som skal ses i et samlet hele.
Jeg vil igen henvise til betænkningen og gøre opmærksom på, at det er et spørgsmål, som ligger uden for, hvad jeg kan svare på her og vil svare på her, og jeg finder derfor ikke anledning til at svare på spørgsmålet her.